Versindaba » Blog Archive Andries Bezuidenhout. Onbekende kunstenaar met onbekende album : Versindaba
Andries Bezuidenhout. Onbekende kunstenaar met onbekende album
My rekenaar praat Afrikaans. Ek is geensins 'n taalstryder is nie, maar het per ongeluk op 'n slag 'n skakel uit 'n vonkpos (hoe's daai vir suiwer Afrikaans?) gevolg en toe het Microsoft my rekenaar se taal verander. As ek nou na musiek op my rekenaar luister staan daar woorde soos "gryp" en "sny" op die skerm. Dis heel gepas in 'n misdaadstad soos Johannesburg, veral as 'n mens dink aan die misdadigers wat my musiek "gryp" en "sny" sonder dat ek 'n sent kry om my tyd in die ateljee mee te betaal.
Ek is op die oomblik besig met die laaste stukkies meng (amper soos pannekoekdeeg) aan 'n volgende CD. As ek na die snitte (vatso!) luister staan daar "Onbekende Kunstenaar" en "Onbekende Album" op die skerm. Nou ja toe, op die rekenaar se skerm sal jy die waarheid lees.